Slik rammes du av vekterstreiken
Mandag strandet forsøkene på å få i gang nye forhandlinger i vekterstreiken. En løsning er ikke i sikte, opplyser NHO Service. Dermed vil det trolig minst gå flere dager før vekterne er tilbake på jobb, sier Bjørn Ove Fjellandsbø i NHO Service til VG Nett. I SAS er nå bekymringen stor for at streiken rammes de svakeste. - Det skrives mye om folk som får ødelagt ferien eller helgeturen nordpå. Men det man glemmer er de mange som skal besøke noen som er syke, i en begravelse, eller på sykehus selv. Det er barn som skal besøke foreldre eller funksjonshemmede som ikke kan stå lenge i klø som blir forhindret fra å reise, sier informasjonssjef Knut Morten Johansen i SAS til VG Nett. Informasjonssjefen er frustrert over at luftfarten nok en gang blir rammet. - Partene i konflikten må ta hensyn og tenke over at det er mange som nå blir fullstendig avskjært, sier Johansen. - Flypassasjerer rammes litt for ofte og det gjør at en hver liten konflikt kan berøre trafikken. Det er litt kjedelig. Vi i SAS har vært gjennom tøffe omstillinger, men har beholdt roen i vårt eget hus og skikket oss selv internt. Da er dette bittert å håndtere.Skal du ut og fly? VG Nett ringte informasjonssjef Jo Kobro ved Oslo lufthavn for å høre hvilke råd han hadde til de reisende. *** Møt opp i god tid, gjerne to til tre timer før flyavgang. *** Skal du bestille billett er det færre som reiser mellom klokken 09-15 og etter klokken 18 på hverdager. Lørdag ettermiddag, kveld, søndag morgen og formiddag er også rolige tidspunkt.*** Følg med på informasjon fra flyplassen og Avinor. *** Forbered deg godt og pass på å ikke ta med gjenstander som ikke slipper gjennom sikkerhetskontrollen. Slik unngår du ytterligere forsinkelser for deg og dine medpassasjerer.Allerede onsdag legger de streikende i Norsk Arbeidsmandsforbund (NAF) inn nok et gir og tar ut ytterligere 450 vektere, hvorav 50 på Oslo Lufthavn Gardermoen. Da vil 199 vektere være i streik på Gardermoen. Informasjonssjef Jo Kobro frykter tilstandene når seks sluser i sikkerhetskontrollen må stenges på morgen og hele ti på ettermiddagen. De køene som har vært til nå, er trolig bare en forsmak på det som kommer, selv om vekterne som er organisert i Parat, og som har godtatt oppgjøret, står på det de kan. Tillitsvalgte blant Parat-vekterne melder om et surt og anstrengt forhold til de streikende vekterne i NAF, skriver NTB. Flyplassene i Kristiansund, Sandnessjøen og Alta ble stengt mandag, mens det ved ni andre var forsinkelser og avlysninger. Tusenvis av passasjerer som fulgte rådene om å møte timer i forveien, satt og lå rundt i avgangshallene mens de prøvde å få timene til å gå.Kommunikasjonsdirektør Helse Nord følger situasjonen nøye. - Dette skaper plunder og heft for en del pasienter. I den grad streiken fører til at fly blir kansellert, kan det føre til at fok får trøbbel med å komme seg til sykehuset eller problemer med å komme seg hjem, sier Kristian Iversen Fanghol. Han sier at de foreløpig ikke har registrert at streiken har gått på liv og helse løs, men bekrefter at langstrakte Nord-Norge blir hardest rammet av streiken. - Man trenger ikke å være rakettforsker for å forstå det, det er naturlig at vi blir hardest rammet. De streikende frykter ikke at liv skal gå tapt som følge av deres krav om høyere lønn. - Dispensasjoner blir behandlet fortløpende, sier kommunikasjonsansvarlig Trond Erik Thorvaldsen i Norsk ArbeidsmandsforbundThomas Sevang i Nordea sier at det foreløpig er svært få av deres minibanker som har gått tomme, men opplyser at de merker at folk tar ut mer penger enn før. - Det er klart at med redusert kapasitet og ikke etterfylling vil det kunne gå tomt. Det viktige nå er at folk bruker kort der de kan og ikke tar ut kontanter de ikke trenger, sier Sevang. - Nå som streiken trekker ut i langdrag, vil tomme minibanker etter hvert bli et problem, sier Bjørn Ove Fjellandsbø i NHO Service.I tillegg til pengetransport og flykaos kan utrykking fra vektere når boligalarmen går bli rammet. Blant annet er flere medlemmer av Securitas tatt ut i streik. - Vi har begrenset utrykkingskapasitet sier presseansvarlig Sanna Emtinger til VG Nett. Hun ønsker ikke å kommentere hvilke områder det er kapasiteten er svekket. Emtinger understreker at alarmsentralen fungerer som vanlig og at politiet varsles rutinemessig når alarmen går, men at vektere ikke alltid er tilgjengelige for å rykke ut. Også de streikende tror at innbruddstyvene kan få større spillerom. - Det vil være redusert kapasitet på alarmer, sier kommunikasjonsansvarlig Trond Erik Thorvaldsen i Norsk Arbeidsmandsforbund. Securitas kunne ikke besvare VG Netts spørsmål om hvordan deres kunder ville bli rammet av streiken mandag. Det har ikke lykkes VG Nett å komme i kontakt med G4S som også leverer blant annet boligalarmer.Gjennom hele helgen har ansatte i eiendomsselskapet som forvalter Oslo S forsøkt å holde sikkerhetsnivået noenlunde intakt mens vekterne har vært tatt ut i streik. - I løpet av helgen har det vært adskillig færre vektere på jobb enn vanlig på grunn av streiken. Våre egne lederansatte har «døgnet» i helgen, slik at vaktsentralen har vært i funksjon, sier Signe Horn i Rom Eiendom, som understreker at flytrafikken vil gå som normalt.
Minibankene kan gå tomme, flyplassene lammes og boligalarmen kan ule uten at noen rykker ut.